EPISTOLA LIII. AD TURSTINUM ABBATEM.
Solatur amicum, suadetque ut regem per se et per amicos flectere studeat, nec tristetur si spreverit.
LANFRANCUS indignus antistes, abbati TURSTINO, salutem. Consilium meum tibi breviter intimandum rogasti, et ego illud tibi paucis intimare curavi. Roga Deum ut meminerit tui et misereatur tibi; et hoc instanter, tam per te quam per amicos tuos; nos vero hoc agimus in quantum possumus. Domino nostro regi offer rectitudinem per amicos et fideles internuntios. Si spreverit, noli multum inde esse tristis neque sollicitus. Visitabit enim Deus plebem suam, cum expedire decreverit. Misericordia Dei tecum sit.